Flemming Møller Mortensen (S), 2025-01-21:
Tak for det, formand.
I forhold til beslutningsforslaget her skal jeg sige med det samme, at vi fra socialdemokratisk side ikke har nogen forståelse for beslutningsforslaget, og at vi ikke støtter beslutningsforslaget.
Til gengæld vil jeg også gerne give udtryk for, som også udenrigsministeren har gjort, at der nu er en våbenhvile på plads mellem Israel og Palæstina, og vi håber virkelig fra socialdemokratisk side det allerbedste for alle tre faser i den indgåede våbenhvile; vi håber virkelig, det bliver konstruktivt.
Jeg vil også gerne slå fast fra starten af, at Hamas angreb den 7. oktober 2023 var udtryk for den forfærdeligste brutalitet imod israelerne.
I vores optik, i dansk optik, i europæisk optik er Hamas en terrororganisation.
Jeg har samme opfattelse, som udenrigsministeren har givet udtryk for, nemlig at det palæstinensiske selvstyre burde have taget meget hurtigere og meget tydeligere afstand fra angrebet den 7. oktober.
Men heri ligger der jo også, at det palæstinensiske selvstyre er den danske og den europæiske vinkel ind til Palæstina.
Det er vores diplomatiske relation, og det er der, vi har mulighed for at adressere netop de ting.
Det socialdemokratiske mål og det danske mål er jo en tostatsløsning, netop fordi vi håber så meget på, at stabilitet og fred i regionen må kunne oprettes på et tidspunkt.
Derfor er en våbenhvile et positivt skridt i den retning.
Det, der ligger i en tostatsløsning, er jo, at Israel og Palæstina skal blive to selvstændige lande, som er forsonet i deres forskellighed med hinanden.
Set i forhold til hjælp, som det drejer sig om i det her beslutningsforslag, fra Danmark og fra EU's side, så er det jo skitseret, at der er ingen hverken direkte eller indirekte hjælp fra Danmark til det palæstinensiske selvstyre.
Det hele går gennem civilsamfundsorganisationer eller multilaterale organisationer direkte til civilbefolkningen og borgerne i de palæstinensiske områder.
De samarbejdspartnere, vi har, er utrolig velvalgte og meget dygtige, og de er også kontrolleret.
De har de rette kompetencer og de kapaciteter, der skal til, og de har haft det igennem mange år, og behovet er, som vi ved, helt ufattelig stort.
har været, at der ikke har været adgang til Palæstina, til Gaza.
Vi har i den grad presset på fra dansk side og fra europæisk side i forhold til at få den humanitære hjælp ind i et helt, helt andet omfang end det, som israelerne med deres hindringer har givet mulighed for.
Så det, der er det socialdemokratiske mål i den her sammenhæng, er jo, at vi ikke skal efterlade palæstinenserne alene, slet ikke i en tid, hvor behovene er så enormt store, som de er.
Gaza er smadret, og jeg har hørt fra Red Barnet, at op mod 1,1 million borgere er børn, hvis sikkerhed og forhold er fuldstændig uacceptable, når vi kigger ind i, hvad et barneliv skal møde på det tidspunkt i livet.
Det vil sige, at vores hjælp til palæstinenserne er utrolig kontrolleret, og det er jeg rigtig glad for, for det har jo været og kan fortsat være kimen til en diskussion om, om den humanitære og økonomiske hjælp, vi yder, foregår på rette vis.
Det er den faste overbevisning, at det gør den, og jeg er glad for, at vi har fået sat nogle mekanismer op, så det også bliver kontrolleret.
Hjælpen går jo til uddannelse, til sundhed, til demokrati, til ligestilling, til menneskerettigheder og så til opbygning af det totalt smadrede Gaza, men også andre steder i Palæstina, hvor vi ser vilkårene være ekstremt vanskelige.
Vi bliver nødt til at kigge ind i en genopbygning, for når vi ønsker den varige fred med retfærdighed og en fredelig fremtid for både Israel og Palæstina, bliver vi også nødt til have en forståelse af, at rammerne skal opbygges i forhold til det.
Som også udenrigsministeren i sin virkelig gode gennemgang sagde, er det i alles interesse, at vi får hjulpet til en fremtid og mod de mål, som jeg har skitseret her.
Det er i Israels, i Palæstinas og i de omkringliggende landes, men også i Europas og hele verdenssamfundets største interesse.
Det er jo sådan, at Gaza mangler alt – mad, rent vand, husly, alle sundhedstjenester i forhold til syge og sårede, og jeg kunne blive ved.
Det er gennemødelagt.
På længere sigt skal vi naturligvis også være der for at kunne være behjælpelig både i forhold til reformer og kapacitetsopbygning i Palæstina.
Hermed er fra socialdemokratisk side udtrykt, at der er ingen forståelse for beslutningsforslaget; det var der heller ikke for et år siden.
Vi støtter ikke beslutningsforslaget.
Tak, formand.